Бинка Пеева
Човек дава имена на астероидите

chitanka.info

От седмица

един астероид

(още няма име)

лети право към нас,

за среща със Земята,

опасен от степен втора

сред четири хиляди камъни

със степен на опасност нула,

пърхащи в слънчевата околия.

Срещата ще е на 4 май 2102-а.

Ще го знаем как се казва, скоро.

(Учените обичат да дават имена —

човеци са, ако помните Боб Дилън[1],

макар да не става дума за животните[2]

в случая, а за името на възможния им убиец).

Но… до срещата има почти сто години!

Е, не казвайте, че са само стотина…

Не ни е писано — точно на нас —

да разберем почти или само.

За какво се тревожим?

И на децата ни не е писано.

За внуците да мислим е рано…

И изобщо най-вероятно в НАСА

си измислят потенциален катаклизъм,

за да си издействат финансиране.

А ние сме прекалили с филмите…

Ще прелети някъде наблизо

с красиво име,

но ще ни отмине…

Да, няма начин.

Всъщност —

сигурно!

[1] Боб Дилън — американски певец, композитор, художник и писател. Влиятелна фигура в популярната музика и култура за повече от пет десетилетия. Някои от ранните му песни стават химни за граждански права в САЩ и антивоенни действия. В песните на Дилън са включени различни политически, социални, философски и литературни влияния. — Бел.devira ↑

[2] Песен на Боб Дилън: „Човекът даде имена на всички животни“. Текстът е вдъхновен от библейската книга Битие, стихове 2:19-20, където Адам дава имена на животните. — Бел.devira ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.